โบรกฯส่องกลุ่มโรงแรม-การท่องเที่ยวอ่อนตัวเป็นจังหวะเก็บชู MINT-CENTEL-ERW เด่น
โบรกฯมองกลุ่มโรงแรม-การท่องเที่ยราคาหุ้นอ่อนตัวลง เช่น MINT, CENTEL และ ERW ยังคงคำแนะนำ ซื้อ ทั้งสามหลักทรัพย์ เพราะภาวะธุรกิจที่ดีมากในขณะนี้ จากการฟื้นตัวของการท่องเที่ยวไทยอย่างชัดเจน MINT ราคาพื้นฐาน 37.00 บาท (Upside 10%) CENTEL ราคาพื้นฐาน 46.00บาท (Upside 9%) และ ERW ราคาพื้นฐาน 4.90 บาท (Upside 18%)

8 ม.ค. 2559

บล.ดีบีเอสฯ ระบุในบทวิเคราะห์ (8 ม.ค.) ว่า ราคาหุ้นกลุ่มโรงแรมอ่อนตัวลง เช่น MINT, CENTEL และ ERW คาดว่าเป็นการตอบรับข่าว รัสเซียได้คว่ำบาตรการทำธุรกิจกับตุรกี ทำให้มีผลกระทบต่อธุรกิจท่องเที่ยวในไทย เนื่องจากเอเยนต์ที่พาชาวรัสเซียเข้ามาท่องเที่ยวในไทย มักจะเป็นบริษัทของชาวตุรกี จึงกังวลว่าจะทำให้นักท่องเที่ยวชาวรัสเซียหดหายไป สาเหตุที่รัสเซียไม่พอใจตุรกีคือ ตุรกีได้ยิงเครื่องบินรบของรัสเซียร่วงใกล้กับบริเวณชายแดนซีเรียและตุรกีเมื่อช่วงปลายเดือนพ.ย.ที่ผ่านมา โดยการคว่ำบาตรมีผลตั้งแต่วันที่ 1 ม.ค.59เป็นต้นไป
ผลกระทบ:เป็นไปในทางจำกัดหรือน้อย เพราะปัจจุบันสัดส่วนนักท่องเที่ยวที่เดินทางมาไทยแบ่งตามสัญชาติเป็นชาติรัสเซียน้อยลงอย่างเห็นได้ชัด สืบเนื่องจากรัสเซียประสบปัญหาทางเศรษฐกิจจากราคาน้ำมันในตลาดโลกที่ตกต่ำและมีปัญหาด้านการเมืองระหว่างประเทศ หากพิจารณาสถิตินักท่องเที่ยวแบ่งตามสัญชาติที่มาไทย ของกระทรวงการท่องเที่ยว เดือน ต.ค. และ พ.ย.58 พบว่าสัดส่วนที่เป็นรัสเซียมีเพียง 3.1% และ 4.2% ตามลำดับ ถือว่าไม่มากนัก และเป็นการลดลงจากเดือนเดียวกันในปี 57 ที่สัดส่วน 5.3% และ 7.6% ตามลำดับ ส่วนสัญชาตินักท่องเที่ยวที่เดินทางมาไทยอันดับสูงสุด 1-3 เดือนพ.ย.58 คือ จีน 24.1% มาเลเซีย 11.5% และ เกาหลี 4.8% ตามลำดับ
คำแนะนำ: ในยามที่ตลาดหุ้นมีความผันผวนในทางขาลง ตลาดฯจะตอบรับกับข่าวลบในเชิงที่ค่อนไปทางมากกว่าความเป็นจริง อย่างไรก็ตามเมื่อพิจารณาความเสี่ยงในเรื่องรายได้ซึ่งพึ่งพิงโรงแรมจากต่างประเทศในสัดส่วนที่มากคือ MINT ประมาณ 50-60% รองลงมาคือ CENTEL ประมาณ 20% และพึ่งพิงน้อยที่สุดคือ ERW คือ 0%
ดังนั้นจากเหตุการณ์ในปัจจุบันที่สถานการณ์ต่างประเทศมีความไม่แน่นอนในเรื่องการก่อการร้าย ความขัดแย้งทางการเมืองในตะวันออกกลาง ล่าสุดคือ ซาอุดิอาระเบียขัดแย้งกับอิหร่าน MINT จึงมีความเสี่ยงในการลงทุนมากกว่า CENTEL และ ERW อย่างไรก็ตามคำแนะนำตามปัจจัยพื้นฐาน ยังคงคำแนะนำ ซื้อ ทั้งสามหลักทรัพย์ เพราะภาวะธุรกิจที่ดีมากในขณะนี้ จากการฟื้นตัวของการท่องเที่ยวไทยอย่างชัดเจน MINT ราคาพื้นฐาน 37.00 บาท (Upside 10%) CENTEL ราคาพื้นฐาน 46.00บาท (Upside 9%) และ ERW ราคาพื้นฐาน 4.90 บาท (Upside 18%)